Η επέκταση της υποχρεωτικής εκπαίδευσης έως το 18ο έτος της ηλικίας και η εισαγωγή στην τριτοβάθμια εκπαίδευση κατόπιν συνυπολογισμού τόσο της σχολικής επίδοσης όσο και του βαθμού σε κεντρικά οργανωμένες εξετάσεις αποτελούν τις βασικές αλλαγές στο Λύκειο, που εντάσσονται στο μεταρρυθμιστικό πλάνο της κυβέρνησης για το «νέο σχολείο».

Ο υπουργός Παιδείας, Κώστας Γαβρόγλου, παρουσίασε τον στόχο της κυβέρνησης για 14ετή υποχρεωτική εκπαίδευση έως το 2020, συμπεριλαμβανομένης και της προσχολικής εκπαίδευσης. Ειδικά για το Λύκειο, η πρόταση, που θα τεθεί προς διαβούλευση, περιλαμβάνει επέκταση κατά δύο έτη της υποχρεωτικής εκπαίδευσης στην Α΄ και Β΄ Λυκείου σε πρώτη φάση, με προοπτική να καταστεί υποχρεωτική και η Γ΄ Λυκείου σε βάθος διετίας. Υπολογίζεται δηλαδή ότι το σχολικό έτος 2019-2020 η υποχρεωτική εκπαίδευση να έχει επεκταθεί και στις τέσσερις βαθμίδες εκπαίδευσης.

Σε ό,τι αφορά το επίδικο θέμα της εισαγωγής των υποψηφίων στην τριτοβάθμια εκπαίδευση, που αναμένεται να συγκεντρώσει τα «φώτα» της δημοσιότητας, η πρόταση του υπουργείου Παιδείας περιλαμβάνει τον συνυπολογισμό της σχολικής επίδοσης των μαθητών και της βαθμολογίας σε κεντρικά οργανωμένες εξετάσεις, τις σημερινές Πανελλαδικές.

Συγκεκριμένα ο βαθμός εισαγωγής στην τριτοβάθμια εκπαίδευση θα διαμορφώνεται κατά 80% από τις Κεντρικά Οργανωμένες Εξετάσεις και κατά 20% από το βαθμό των ενδοσχολικών επιδόσεων («προφορικά», τεστ, ασκήσεις, Ερευνητικές-Δημιουργικές Εργασίες, Διαγώνισμα 1ου Τετραμήνου). Μάλιστα οι Κεντρικά Οργανωμένες Εξετάσεις θα πραγματοποιούνται δύο φορές τον χρόνο: τον Ιανουάριο (διαγωνίσματα Τετραμήνου) και τον Ιούνιο.

Το διαγώνισμα του Ιανουαρίου θα βοηθήσει στην αποδραματοποίηση των εξετάσεων του Ιουνίου καθώς οι υποψήφιοι θα έχουν τη δυνατότητα να χρησιμοποιήσουν κατά ένα ποσοστό τον βαθμό του διαγωνίσματος Τετραμήνου μόνο αν αυτός βελτιώνει τον βαθμό του Ιουνίου. «Δεν πρέπει μόνο οι τρεις ώρες εξετάσεων του Ιουνίου να παίζουν ρόλο για το μέλλον των παιδιών» όπως είπε χαρακτηριστικά στη συνέντευξη που παραχώρησε, χθες, ο Κώστας Γαβρόγλου στην ΕΡΤ.

Ο βαθμός πρόσβασης στα Πανεπιστήμια και τα ΤΕΙ της χώρας θα προκύπτει τελικά από τις εν λόγω εξετάσεις και από τον βαθμό απολυτηρίου, με το ποσοστό του τελευταίου να αυξάνεται σταδιακά καθώς εμπεδώνεται η εμπιστοσύνη στην ενδοσχολική αξιολόγηση.

Οι κεντρικά οργανωμένες εξετάσεις του Ιουνίου θα αφορούν τρία μαθήματα. Πέραν της Νέας Ελληνικής Γλώσσας και Γραμματείας, που θα αποτελεί κοινό μάθημα για όλους, τα άλλα δύο θα είναι μαθήματα εμβάθυνσης και θα επιλέγονται από τους μαθητές.

Οι υποψήφιοι επιλέγουν ζεύγος μαθημάτων το οποίο δίνει πρόσβαση σε συγκεκριμένο επιστημονικό πεδίο, ενώ ως τρίτο μάθημα εμβάθυνσης είτε επιλέγει ένα μάθημα που συνδυάζεται με κάποιο μάθημα του αρχικού ζεύγους, δημιουργώντας ένα νέο ζεύγος το οποίο δίνει πρόσβαση και σε άλλο επιστημονικό πεδίο, είτε επιλέγει ένα μάθημα που προαπαιτείται για συγκεκριμένα τμήματα (σε συνδυασμό με το ζεύγος που επέλεξε), όπως Σχέδιο, Ξένες Γλώσσες, Μουσική, είτε απλώς επιλέγει ένα μάθημα που τον ενδιαφέρει. Ουσιαστικά λοιπόν οι υποψήφιοι θα εξετάζονται για την εισαγωγή στις πανεπιστημιακές σχολές της επιλογής τους και όχι σε ομάδα σχολών που μέχρι τώρα συνιστούσαν ένα ολόκληρο πεδίο.

Οι υποψήφιοι για τις Φιλοσοφικές Σχολές θα εξετάζονται σε:

1. Νέα Ελληνική Γλώσσα και Γραμματεία

2. Ιστορία

3. Αρχαία Ελληνική Γλώσσα και Γραμματεία

4. Μάθημα ελεύθερης επιλογής ανάλογα με το τμήμα που τον/την ενδιαφέρει (π.χ. Λατινικά, Ιστορία Τέχνης, Φιλοσοφία, Αγγλικά, Γαλλικά Γερμανικά)

Οι υποψήφιοι για τα Πολυτεχνεία:

1. Νέα Ελληνική Γλώσσα και Γραμματεία

2. Μαθηματικά

3. Φυσική ή Πληροφορική ή Χημεία/Βιολογία (ανάλογα με το τμήμα)

4. Μάθημα ελεύθερης επιλογής (π.χ. άλλο ένα μάθημα από το σημείο τρία προκειμένου να δοθεί πρόσβαση σε επιπλέον τμήματα, Ελεύθερο και Γραμμικό Σχέδιο, Μουσική, Ξένη Γλώσσα)

Οι υποψήφιοι για τα τμήματα Οικονομίας:

1. Νέα Ελληνική Γλώσσα και Γραμματεία

2. Μαθηματικά

3. Κοινωνία-Οικονομία

4. Μάθημα ελεύθερης επιλογής (π.χ. Φυσική ή Πληροφορική για να δοθεί πρόσβαση σε επιπλέον τμήματα, Ξένη Γλώσσα)

Οι υποψήφιοι για τις Ιατρικές Σχολές:

1. Νέα Ελληνική Γλώσσα και Γραμματεία

2. Φυσική

3. Χημεία/Βιολογία

4. Μάθημα ελεύθερης επιλογής (π.χ. Μαθηματικά για να δοθεί πρόσβαση σε επιπλέον τμήματα, Πληροφορική, Ξένη Γλώσσα)

Οι μαθητές που δεν επιθυμούν πρόσβαση στην τριτοβάθμια εκπαίδευση υποχρεούνται να εξεταστούν στο μάθημα της Νέας Ελληνικής Γλώσσας και Γραμματείας ενώ τα άλλα τρία μαθήματα θα επιλέγονται ελεύθερα σύμφωνα με τις κλίσεις και τα επαγγελματικά σχέδια των μαθητών.

Βάσει των παραπάνω λοιπόν, η Α΄ τάξη του Γενικού Λυκείου και του Επαγγελματικού Λυκείου αποτελεί συνέχεια του γυμνασίου με τα μαθήματα να είναι στο σύνολό τους υποχρεωτικά, η Β΄ τάξη είναι μία μεταβατική τάξη, όπου προβλέπονται περισσότερα μαθήματα επιλογής («επιλογές εμβάθυνσης» στα ΓΕΛ και «μαθήματα τομέα» στα ΕΠΑΛ), ενώ η Γ΄ τάξη είναι τάξη προπαρασκευής τόσο για την ένταξη στην τριτοβάθμια εκπαίδευση όσο και για την επαγγελματική ζωή μετά το λύκειο όπου δίνεται μεγάλη βαρύτητα στα ενδιαφέρονται των μαθητών, οι οποίοι θα έχουν τη δυνατότητα να διαμορφώσουν το προσωπικό ωρολόγιο πρόγραμμά τους.

Μείωση των μαθημάτων, αύξηση των διδακτικών ωρών

Στη Β΄ και Γ΄ Λυκείου επιδιώκεται μείωση των μαθημάτων αλλά αύξηση των διδακτικών ωρών, με τα μαθήματα στη Β΄ τάξη να είναι τετράωρα στην πλειονότητά τους και εξάωρα στη Γ΄ τάξη Λυκείου. Σύμφωνα με το υπουργείο Παιδείας, κατ’ αυτόν τον τρόπο επιτυγχάνονται τρεις στόχοι:

τα «ειδικά μαθήματα» όπως το σχέδιο και οι ξένες γλώσσες διδάσκονται στο σχολείο και όχι σε φροντιστήρια,

όλα τα εξάωρα μαθήματα είναι μαθήματα που προσμετρώνται στον βαθμό πρόσβασης στα ΑΕΙ και άρα οι μαθητές δεν αδιαφορούν και, τέλος,

μειώνεται η ανάγκη εξωσχολικής υποστήριξης καθώς αφιερώνονται πολλές ώρες στη διδασκαλία των τεσσάρων μαθημάτων που εξετάζονται πανελλαδικά.

Το εθνικό απολυτήριο προκύπτει με ανάποδη ποσόστωση από αυτήν της πρόσβασης στην τριτοβάθμια καθώς το βάρος πέφτει στην επίδοση κατά το σχολικό έτος (90%) με τον βαθμό στις Κεντρικά Οργανωμένες Εξετάσεις του Ιουνίου να καλύπτει μόνο το 10%.

Οι βαθμοί των δύο τετραμήνων λαμβάνουν υπόψη τη συμμετοχή στην τάξη αλλά και τον βαθμό στο διαγώνισμα του 1ου τετραμήνου, που διεξάγεται σε όλες τις σχολικές μονάδες, συγκεκριμένη μέρα για κάθε μάθημα, με θέματα που καταθέτουν σε ειδική ηλεκτρονική πλατφόρμα τα χαράματα της ίδιας ημέρας επιτροπές έμπειρων εκπαιδευτικών απ’ όλες τις περιφέρειες της χώρας και με αυτόματη διόρθωση των απαντήσεων καθώς πρόκειται για κλειστού τύπου διαγώνισμα (πολλαπλή επιλογή, αντιστοίχηση, συμπλήρωση κενών) όπως και από τον βαθμό σε μία εκτενή εργασία που πραγματοποιείται για κάθε μάθημα υπό την καθοδήγηση και την επίβλεψη των αρμόδιων εκπαιδευτικών, η οποία κατατίθεται και αυτή σε ειδική ηλεκτρονική πλατφόρμα, όπου ελέγχεται και βαθμολογείται ανώνυμα από αξιολογητές ειδικού μητρώου, διασφαλίζοντας την εγκυρότητα του εθνικού απολυτηρίου.

ΟΛΜΕ

Νικόλαος Παπαχρήστος, πρόεδρος Ομοσπονδίας Λειτουργών Μέσης Εκπαίδευσης (ΟΛΜΕ)

Είμαστε αντίθετοι με τους δύο κύκλους εξετάσεων

Στόχος της ΟΛΜΕ είναι η υποχρεωτική εκπαίδευση να φθάνει μέχρι το 18ο έτος της ηλικίας των παιδιών, με πάγιο αίτημα της Ομοσπονδίας να καταργηθούν όλες οι δομές κατάρτισης εκτός υπουργείου Παιδείας καθώς πιστεύουμε στην εκπαίδευση και όχι στην κατάρτιση των ανηλίκων. Σε ό,τι αφορά τις πανελλαδικές, πιστεύουμε ότι πρέπει να δίδονται εξετάσεις σε τέσσερα μαθήματα, ανεξάρτητα από τις ενδοσχολικές εξετάσεις, όπως έγινε και την περασμένη χρονιά. Είμαστε αντίθετοι με τους δύο κύκλους εξετάσεων για την εισαγωγή στην τριτοβάθμια. Μπορεί να είναι ένα σύστημα δύσκολο και επίπονο για τους μαθητές, αλλά είναι ένα αδιάβλητο σύστημα. Επίσης τα ποσοστά φορτώνουν με αφόρητη πίεση τους εκπαιδευτικούς οι οποίοι θα πρέπει να υπομένουν τους γονείς των μαθητών που θα πιέζουν για καλούς βαθμούς, ενώ δεν μπορούμε να αποκλείσουμε και το ενδεχόμενο ορισμένοι κακοί συνάδελφοι να εκμεταλλευτούν τη θέση τους προς ίδιον όφελος. Φυσικά και λαμβάνουμε υπόψη μας το σοβαρότατο επιχείρημα ότι τα παιδιά θα είναι πιο προσηλωμένα και δεν θα αδιαφορούν για το μάθημα μέσα στη σχολική αίθουσα με το σκεπτικό ότι παρακολουθούν φροντιστήρια, αλλά το υπερκαλύπτει το παραπάνω επιχείρημα